Werkgewers, wees gereed! Millenniërs gaan die status quo by die werk uitdaag - Jou Werk | Solidariteit WêreldJou Werk | Solidariteit Wêreld
Tuis › AF › Werkgewers, wees gereed! Millenniërs gaan die status quo by die werk uitdaag
Die millenniërs word nou mondig en stroom na die werkplekke, en verander maatskappykulture dwarsoor die wêreld.
Navorsing deur PwC merk op dat millenniërs in die VSA reeds 25% van die werkmag vorm en in Indië meer as die helfte van die bevolking uitmaak. In Suid-Afrika dui alternatiewe navorsing aan dat daar ongeveer 19,5 miljoen millenniërs in die land is. PwC se navorsing sê dat millenniërs teen 2020 50% van die globale werkmag sal uitmaak.
Hierdie jongmense het baie om aan besighede te bied: hulle is hoogs kreatief, sosiaal, tegnologies kundig, omgewingsbewus en ambisieus, sê Bruce van Wyk, direkteur by PaySpace, ʼn leier in wolkgebaseerde betaalstaat- en mensekapitaalbestuursagteware
“Aan die ander kant,” gaan hy voort, “hulle is ook ongeduldig met ‘outydse’ nege-tot-vyf-werkdae, handaflynprosesse en hiërargiese bestuurstrukture. Millenniërs daag die status quo uit en sommige organisasies kan vind dat dit ongemaklik is om hulle te bestuur.”
As dit kom by die werkomgewing, veral met betrekking tot talentbestuur, het die millenniërs skynbaar nieonderhandelbare verwagtings:
Omdat hulle digitaal ingeborenes is, hou die werkmag van die toekoms daarvan dat dinge vinnig gedoen moet word, verduidelik Van Wyk.
“Hulle word maklik gefrustreer deur besigheidsprosesse wat keer dat hulle hul eie werkskedules bestuur. Aansoek om verlof is ʼn klassieke voorbeeld. Die standaardprosedure behels e-pos-versoeke en wag vir bevestiging deur die MHB-afdeling. Millenniërs verstaan dit nie en sou eerder hul verlof self wil bestuur.”
Van Wyk raai werkgewers aan om geoutomatiseerde, selfhelp-MHB- en betaalstaatstelsels in te voer, wat reeds gewild is onder die jonger generasie. Hierdie aanlyn stelsels bied vinnige, doeltreffende en deursigtige prosesse wat aan werknemers meer outonomie en beheer oor hul praktiese dag-tot-dag-werk gee.
Millenniërs het in die era van die internet grootgeword. Hulle is daaraan gewoond om inligting en tegnologie letterlik onder hul vingerpunte te hê, verduidelik Van Wyk. “Dit maak hulle ietwat ongeduldig. Hulle wil nie hê dat dit nodig moet wees om mense vir antwoorde aan te por nie; hulle wil te alle tye vinnige en maklike toegang tot inligting hê.”
As ʼn werknemer byvoorbeeld een maand deurmekaar is oor sy betaalstaat wil hy dadelik toegang tot sy jongste en vorige betaalstaat hê sodat hy die uiteensetting van aftrekkings kan nagaan.
“ʼn Selfhelpbetaalstaatstelsel sal dit moontlik maak. Daar is geen verkeerde inligting of vertraging in toegang tot inligting nie, wat help om misverstande en teleurstelling te vermy.”
Millenniërs wil werk op ʼn manier wat by hul leefstyl pas. Dit beteken dat hulle meer moet kan reis as hulle wil of meer dikwels van die huis af kan werk as hulle ʼn gesin het. Om jou werknemers gelukkig te hou, moet jy hulle die buigsaamheid van afstandswerk gee. Gelukkig is daar baie besigheidsgereedskap wat dit suksesvol kan fasiliteer sonder ʼn negatiewe uitwerking op jou besigheid. Met inligting wat in die wolk geberg word, is al wat jou werknemers nodig het ʼn slimtoestel of skootrekenaar en ʼn internetverbinding.
“Vir ʼn millenniër is niks meer ontmoedigend as ʼn doodloopwerk nie,” waarsku Van Wyk. “Hierdie generasie is ambisieus en ongeduldig om te vorder. Hulle wil nie mikrobestuur word in ʼn rol met geen toekoms nie, hulle wil gementor word en groei. ʼn Goeie prestasiebestuurstelsel wat aan hulle ʼn duidelike pad vir persoonlike ontwikkeling en oorsigproses bied, is kritiek. Millenniërs wil vervul word by hul werk ─ en hoe gelukkiger hulle in hul werk is, hoe beter werk hulle.”
Om dit te vergemaklik, oorweeg dit om jou werknemers en bestuurders toegang te gee tot ʼn aanlyn prestasiejoernaal wat hulle die hele jaar kan byhou. Dit beteken dat as dit tyd word vir beoordeling, die oorsiginligting relevant is en nie bloot op die laaste oomblik bymekaargeskraap is nie.
Michelle Baron-Williamson, bestuurder van Managed Integrity Evaluation, stel ʼn aantal benaderings voor wat oorweeg moet word en by ʼn organisasie se indiensnemingstrategie geïnkorporeer moet word om die topmillenniërtalent te lok.
Voorbeelde hiervan sluit in om die sosiale media aan te neem as sleutelgereedskap by werwingspogings, met verskerpte fokus op kultuurgeskiktheid, die organisasie se gesonde kultuur en die professionele ontwikkeling wat aangebied word.
HR Future: https://hrfuture.net/articles/future-of-work/digital-economy/how-to-manage-the-workforce-of-the-future
MIE Smart Vetting Solutions: https://www.mie.co.za/articles/press-office/do-s-and-don-ts-of-hiring-in-the-age-of-millennials/249
Why We Are: http://www.whyweare.co.za/article/millennials